Szám: 1-8/2020.

10. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2020. június 25-i rendes, nyilvános ülésére**

**Tárgy:** Döntés Szent Gróth Fürdőben lévő tanmedencéhez szűrőtartály beszerzéséről

**Tisztelt Képviselő-testület!**

Zalaszentgrót Város Önkormányzatának Képviselő-testülete a 7/2020. (I.30.) számú képviselő-testületi határozatában döntött arról, hogy megbízza a 100 %-os tulajdonában lévő Szentgrótért Kft-t az Önkormányzat kizárólagos tulajdonában lévő Szent Gróth Termálfürdő és Szabadidőközpont üzemeltetésével 2020. január 1. napjától 2021. február 28-ig tartó határozott időtartamig.

A fürdő 2020. január 1-ei átadás-átvételekor már látszott, hogy a fedett fürdőrész medencéinek szűrőtartályai az elmúlt 20 év üzemeltetés során elhasználódtak. Az új üzemeltető az átvétel óta folyamatosan küzd a szivárgás problémájával mindegyik szűrőtartály esetében. A legkritikusabb állapotban a tanmedence szűrőtartálya van, mely gyakorlatilag javíthatatlan állapotú, sok helyen már ragasztással sem orvosolható a probléma, a karbantartók a nagyobb réseket az utóbbi hetekben faékekkel próbálták betömködni. Az üzemeltető Szentgrótért Kft. ügyvezetője írásban jelezte Önkormányzatunk felé, hogy a továbbiakban a tanmedence üzemeltetésének feltétele a szűrőtartály cseréje, melyhez három, erre a területre szakosodott társaságtól kért árajánlatot. A kérelem az előterjesztés 1. sz. mellékletét képezi.

Az előterjesztés elkészültéig beérkezett egyetlen, a Kerex Uszodatechnika Kft. által adott előzetes árajánlat alapján a szűrőtartály bruttó ára helyszínre szállítással bruttó 944.060,- Ft, mely a tartály feltöltését szolgáló 950 kg speciális szűrőhomok árát és szállítási költségét is tartalmazza. A további árajánlatok beérkezése 2020. június 24-ig várható. A beérkezett árajánlatok közül szakmai és financiális szempontok alapján lesz a szállító kiválasztva.

Mivel a szűrőtartály cseréje és telepítése beruházás jellegű feladat, az üzemeltető kéri az Önkormányzatot, mint tulajdonost a szűrőtartály cseréjének finanszírozására.

A Gazdasági és Városfejlesztési Bizottság az előterjesztést a 2020. június 23-i ülésén megtárgyalta és a bizottság határozata a képviselő-testület ülésén szóban kerül ismertetésre.

Kérem a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni:

**Határozati Javaslat:**

Zalaszentgrót Város Önkormányzatának Képviselő-testülete egyetért a Szentgrót Termálfürdő és Szabadidő Központban lévő tanmedence üzemeltetéséhez elengedhetetlen szűrőtartály cseréjével, melynek finanszírozásához bruttó 1.000.000,- Ft maximális összeget az Önkormányzat a 2020. évi költségvetés általános fejlesztési tartalék keretének terhére biztosítja.

A Képviselő-testület felhatalmazza Baracskai József polgármestert, hogy a beruházás megvalósítása érdekében a további szükséges intézkedéseket megtegye.

**Határidő:** 2020. június 30.

**Felelős:** Baracskai József polgármester

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző