Szám: 1-8/2020. 2. számú napirendi pont

**Előterjesztés**

Zalaszentgrót Város Önkormányzata Képviselő-testületének

2020. június 25-i rendes, nyilvános ülésére

**Tárgy**: A 2019. évi költségvetés végrehajtásáról és a 2019. évi költségvetési maradvány jóváhagyásáról szóló önkormányzati rendelet elfogadása

**Tisztelt Képviselő-testület!**

Az államháztartásról szóló 2011. évi CXCV. törvény 91. § (1) bekezdése alapján a jegyző által előkészített zárszámadási rendelettervezetet a polgármester terjeszti a képviselő-testület elé úgy, hogy az a képviselő-testület elé terjesztését követő harminc napon belül hatályba lépjen.

Zalaszentgrót Város Önkormányzatának Képviselő-testülete a 2/2019. (II. 15.) önkormányzati rendeletében 1.904.693 eFt főösszeggel fogadta el a város költségvetését a Magyarország 2019. évi központi költségvetéséről szóló 2018. évi L. törvény előírásai alapján. Az év során elfogadott módosítások után év végére a költségvetés főösszege 2.784.912 eFt-ra emelkedett, amelyben nagy szerepe volt a térségi operatív program keretében elnyert pályázatoknak. A 2019. évi bevételeket és kiadásokat mérlegszerűen a rendelet 1. melléklete, a bevételi előirányzatok teljesítését címenként és rovatonként a 3. melléklete tartalmazza.

A 2019. évi bevételek – leszámítva az irányítószervi támogatásokat – önkormányzati szinten 2.181.657 eFt-ban realizálódtak, amely a módosított előirányzathoz számítva 78,34 %-os teljesülést jelent. A költségvetési bevételek a tervezetthez viszonyítva 72,18 %-ban teljesültek.

A működési bevételek önkormányzati szinten 1.277.390 eFt-ban teljesültek, amely 3,87 %-kal, 47.575 e Ft-tal meghaladta a módosított előirányzatot. Az Önkormányzat bérleti díj és egyéb üzemeltetési bevételei a tervnek megfelelően alakultak, helyi adókból (vállalkozók helyi iparűzési adójából) 69.600 eFt-tal több bevétel realizálódott. Intézmények esetében a térítési díjakból és bérleti díjakból befolyó bevételek megközelítették a módosított előirányzatot. A többletbevételek mellett a tulajdonosi bevételeknél (közművagyon üzemeltetési díja) elmaradás tapasztalható, de ez a bevétel a következő évben realizálódik.

Az államháztartáson belülről származó működési célú támogatások 784.009 eFt-ban realizálódtak, ez 99,23 %-os teljesülés a módosított előirányzathoz képest.

Ebben a kiemelt bevételi előirányzat jogcímben legnagyobb tételt a központi költségvetéstől kapott állami támogatás képviseli. Zalaszentgrót Város Önkormányzata számára a 2019. évre eredeti előirányzatként 424.723 eFt állami hozzájárulást állapítottak meg, amelynek az összege év végéig 484.894 eFt-ra módosult. 2019-ben havi rendszerességgel biztosította a központi költségvetés az érintettek számára a bérkompenzáció, a kulturális illetménypótlék, a szociális ágazati összevont pótlék fedezetét. Eseti jelleggel kapott támogatást az Önkormányzat a minimálbér illetve a köztisztviselői illetményalap emelésére, rendkívüli kiegészítő támogatásként (pályázat alapján) a városi tűzoltóság támogatására. Az elmúlt évben 2 közmunka programban vett részt Zalaszentgrót Város Önkormányzata, amelynek keretében éves szinten 43 főt foglalkoztatott, a programok megvalósításához 67.233 eFt működési és 1.506 eFt forrást biztosított a központi költségvetés.

Az államháztartáson kívülről, működésre átvett támogatások 2.515 eFt-ban realizálódtak. „UNICEF Gyerekbarát Település” címet kapott a város az UNICEF Magyar Bizottság Alapítványtól, ami 1.700 eFt működésre nyújtott támogatással is járt, ennek ellenére a bevételek nem érték el a módosított előirányzatot, mivel a Zalai Borút Egyesület 2019-ben sem fizette ki a 3.500 eFt összegű kölcsönét. Ugyanakkor a tárgyidőszakban is voltak lakossági befizetések, amelyek lehetővé tették Csáford és Kisszentgrót részönkormányzatok mezőgazdasági útjainak karbantartását, amely kiegészítésre került az Önkormányzat központi költségvetéséből.

Az államháztartáson belülről származó, felhalmozási célra átvett pénzeszközökből 123.707 eFt bevétel folyt be, a módosított előirányzat 17,31 %-a, amely zömében a pályázatok lebonyolításához kapcsolódó előleg. A ténylegesen realizálódott bevételi összeg mutatja, hogy egyes projektekhez nem érkeztek előlegek, amelyek a pályázatok megvalósítását nagyban hátráltatják. (A 2019. évi európai uniós támogatással megvalósuló projektek tervezett költségeit és forrásait a rendelet 10. melléklete tartalmazza.) A 272/2014.(XI. 05.) Korm. rendelet értelmében az 50.000 eFt feletti támogatási összegeket a Magyar Államkincstárnál nyitott számlán kell kezelni, 2019. december 31-én ezen a jogcímen 230.154 eFt állt az Önkormányzat rendelkezésére. Az előlegeken kívül ez a kiemelt bevételi előirányzat tartalmazza a közmunka programok felhalmozási célt (eszköz beszerzés) szolgáló támogatási összegét is, amely 2019-ban 1.506 eFt volt.

A felhalmozási bevételek 2.374 eFt-ban realizálódtak, ez meghaladta a módosított előirányzatot. Az eredeti költségvetés nem tartalmazott erre vonatkozóan terv adatot, évközben a részönkormányzati ingatlan eladások növelték a részönkormányzatok és a város költségvetésének bevételét.

Az államháztartáson kívülről felhalmozási célra átvett pénzeszközök kiemelt előirányzata 2.900 eFt bevételi összeggel teljesült. Ez az összeg tartalmazza a Coca-Cola HBC Magyarország Kft. által a zalaszentgróti ifjúsági terek, játszóterek kialakítására, felújítására adott 2.600 eFt, valamint az UNICEF Gyerekbarát Település címmel járó alapítványi támogatásból a felhalmozási célra kapott 300 eFt-ot.

A 2019. évi kiadások – intézményfinanszírozás nélkül – önkormányzati szinten 1.634.925 eFt összegben, 58,71 %-ban realizálódtak. A költségvetési kiadások a módosított előirányzathoz képest 58,48 %-ban, 1.619.445 eFt-ban teljesültek. A kiadásokat – a bevételekhez hasonlóan – célszerű kiemelt előirányzatonként vizsgálni. A kiadások teljesítését kiemelt előirányzatonként és szervezetenként a rendelet 4. melléklete tartalmazza.

A működési kiadások 1.152.267 eFt-ban realizálódtak, ez a módosított előirányzat 80.80 %-a. A működési kiadások magukban foglalják a foglalkoztatottak személyi juttatásait, ezek járulékait, az Önkormányzat közüzemi díjait, szociális kiadásokat, működési célú támogatásokat, karbantartásokat. A költségvetésben 35.919 eFt karbantartási keret állt rendelkezésre, amiből 14.602 eFt került elköltésre, jelentős maradvány, 21.317 eFt keletkezett. A karbantartások megvalósulását az előterjesztés 3. melléklete tartalmazza.

2019-ben a felhalmozási kiadások 467.178 eFt-ban, a módosított előirányzathoz viszonyítva 34,78 %-ban teljesültek, ezen belül a beruházásokra 422.888 eFt kiadást fordított az önkormányzat, melyet célonként a rendelet 5. melléklete tartalmaz. A Terület- és Településfejlesztési Operatív Program projektjei közül az év folyamán befejeződött a TOP-1.1.1-15 Ipari parkok, ipari területek fejlesztése, a TOP-2.1.2-15ZA1-2016-0002 Zöld város kialakítása és a TOP-1.2.1-15-ZA1-2016-00028 Bölcsőde kialakítása és óvoda felújítása, a pénzügyi elszámolásuk folyamatban van. 2019-ben 12 Európai Uniós támogatással megvalósuló projekt megvalósítása volt folyamatban, tervezett költségeiket és finanszírozási forrásukat a 10. melléklet tartalmazza. A pályázati forrásból megvalósuló beruházásokon kívül saját forrásból is finanszírozott beruházásokat az Önkormányzat. Az intézményi beruházások 17.530 eFt-ban realizálódtak, ez a betervezett keret 90,83 %-a, a költségvetési rendeletben meghatározott célok megvalósultak. A városrészekbe és városüzemeltetéshez betervezett beruházásokra 39.482 eFt keret állt rendelkezésre, ebből 20.546 eFt került felhasználásra, a megvalósítást célonként a rendelet 5. melléklete tartalmazza.

Az Önkormányzat felújítási kiadásai 34.564 eFt-ban realizálódtak, ami a betervezett felújítási kiadások 9,11 %-a, ami rendkívül alacsony. A felújítások közül a közműrendszer tervezett felújításai megvalósultak ugyan, de a bevételek és kiadások beszámítása 2020-ban történt meg, tehát teljesítésként az idei évben fog jelentkezni kiadásként és bevételként is. A Térségi Operatív Programok közül az Önkormányzati épületek energetikai korszerűsítése, a Gyár utcai szegregátum rehabilitációja, valamint a Fecskeház program újragondolva projektek felújításai csak 2020. évben kezdődtek. A felújítási kiadásokat a rendelet 6. melléklete tartalmazza.

Az Önkormányzat vagyona 2019. december 31-én 6.517.823 eFt volt, az előző évi 6.397.478 eFt összeghez képest nőtt, tehát a tárgyi eszköz állomány növekedése meghaladta az elszámolt értékcsökkenést, egyéb csökkenéseket. Az önkormányzati vagyon 2019. év végi állományát a rendelet 11/A. és 11/B. mellékletei tartalmazzák. Az önkormányzati vagyon esetében a pályázatok befejezése után, a beruházások aktiválását követően várható további vagyon növekedés.

**Tisztelt Képviselő-testület!**

2019. évben a bevételek és a kiadások a tervezettnek megfelelően alakultak, ezt támasztják alá az előterjesztés szöveges értékelése és a számszaki mellékletek. Az intézmények működtetése és a városüzemeltetés az év folyamán zavartalan volt. A betervezett közmunka programok megvalósultak, igaz, hogy az előző évekhez képest jóval kisebb volumenben. 2019. évben a Terület- és Településfejlesztési Operatív Program keretében az önkormányzat több pályázaton is sikeresen szerepelt, az előző évi döntésekből származó projektek közül 4 befejeződött, a többi végrehajtás alatt van, amelyek megvalósítása az idei és a következő év feladata lesz.

Az Önkormányzat 2019. évi költségvetési maradványa 546.732 eFt, amelyből 295.340 eFt felhalmozási, 251.392 eFt működési. A részönkormányzatok jelentős maradvánnyal, 10.667 eFt összeggel zárták a 2019. évet, ez az összeg beépítésre került a városrészek 2020. évi költségvetésébe, amit az előterjesztés 1. és 2. mellékletei tartalmaznak. A költségvetési maradvány intézményenkénti megállapítását a rendelet 13. melléklete tartalmazza. Az intézményi szabad költségvetési maradványok beépítésre kerültek a 2020. évi költségvetés bevételi előirányzatai közé, pótolva ezzel a hiányzó egyéb forrásokat. A költségvetési maradványt kiegészíti a 100.000 eFt értékpapírból származó pénzeszköz, amelyből 39.390 eFt bevonásra került a 2020. évi költségvetés készítése során.

**Vezetői nyilatkozatok a belső kontrollrendszerről:**

A költségvetési szervek belső kontrollrendszeréről és belső ellenőrzéséről szóló 370/2011. (XII.31.) Korm. rendelet 11. § (1) bekezdése alapján a költségvetési szerv vezetője a Korm. rendelet 1. számú mellékletét képező nyilatkozatban köteles értékelni a költségvetési szerv belső kontrollrendszerének minőségét. A Korm. rendelet 1. melléklete meghatározza a nyilatkozat kötelező tartalmi elemeit, amelynek keretében az intézményvezetőknek nyilatkoznia kell azzal kapcsolatban, hogy az alábbi előírásoknak milyen módon tettek eleget:

* kontrollkörnyezet
* integrált kockázatkezelési rendszer
* kontrolltevékenységek
* információs és kommunikációs rendszer
* nyomon követési rendszer (monitoring).

A Korm. rendelet 11. § (2a) bekezdése értelmében: *„… A vezetői nyilatkozatot a polgármester a zárszámadási rendelet tervezetével együtt terjeszti a képviselő-testület elé”.* Ezen jogszabályi előírásnak jelen előterjesztés keretei között teszünk eleget.

Zalaszentgrót Város Önkormányzata által fenntartott intézmények vezetői részéről ezen nyilatkozatok az előírt határidőben megérkeztek, amelyek jelen előterjesztés 4. számú mellékletét képezik.

A beérkezett nyilatkozatok alapján összegezve az alábbiak állapíthatók meg:

* Kontrollkörnyezet: az érintett intézmények vezetői a kontroll biztosításának alapvető dokumentumaként a Szervezeti és Működési Szabályzatot, a munkaköri leírásokat, valamint az egyéb belső szabályzatokat, illetőleg a Szociális Munka Etikai Kódexében foglaltakat jelölték meg. E dokumentumokban foglaltak – a jogszabályi előírásoknak megfelelően – jelentik az egyes intézményekben az ellenőrzés alapját.
* Integrált kockázatkezelési rendszer: az intézmények törekednek a kockázatok minimális szintre történő csökkentésére. Ennek eszközeit jelentik a rendszeres munkaértekezletek és a belső beszámolók. Kiemelkedő dokumentum e körben a Kockázatkezelési Szabályzat, valamint a Belső Önértékelési Szabályzat.
* Kontrolltevékenységek: Az intézményekben folyamatosan és időszakosan történik a kontrolltevékenységek végzése a jogszabályok, a szabályzatok, az éves munkaterv, illetőleg az esetleges negyedéves pénzügyi jelentések alapján. Vezetői ellenőrzés és belső ellenőrzés is működik az egyes szervezetekben.
* Információs és kommunikációs rendszer: Az intézmények vezetői e körben az iktatási rendszer, a nyilvántartási rendszer, a rendszeresen tartandó vezetői értekezletek, szakmai megbeszélések és FEUVE rendszer működését emelték ki.
* Nyomon követési rendszer (monitoring): Ezen előírás az évente, kötelező jelleggel elkészítésre kerülő beszámolók, a havonkénti egyeztetések és vezetőségi-, ill. munkaértekezletek, a szociális intézmény keretében megvalósuló éves települési tanácskozás, valamint az intézmények munkatervei alapján biztosított.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a tervezett rendelet igazodik a központi jogszabályokhoz. Az adminisztratív terhek a rendelet hatálybalépését követően nem változnak, és a hatálybalépés környezeti és egészségi hatással sem jár.

A rendeletalkotás szükségessége, a jogalkotás elmaradásának várható következményei:

A hatályos jogszabályoknak, elsősorban az államháztartási törvény kógens rendelkezéseinek való kötelező megfelelés teszi indokolttá a rendelet megalkotását. A helyi rendelet megalkotásának elmaradása törvénysértő állapotot keletkeztetne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak. Összességében megállapítható, hogy a rendelet megalkotása nem keletkeztet többletfeltételeket a korábbiakhoz képest.

A Pénzügyi és Ügyrendi Bizottság az előterjesztést a 2020. június 25-i ülésén tárgyalja, a Bizottság véleménye a testületi ülésen szóban kerül ismertetésre.

Kérem a T. Képviselő-testületet, hogy az előterjesztést az I. számú mellékletként csatolt rendelettervezettel együtt megtárgyalni, majd azt követően elfogadni szíveskedjen.

**Zalaszentgrót**, 2020. június 18.

**Baracskai József**

polgármester

Az előterjesztés a törvényességi előírásnak megfelel.

**Dr. Simon Beáta**

jegyző