Szám: 1-8/2020. 4. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2020. június 25-i rendes, nyilvános ülésére

**Tárgy:** A helyi környezet védelméről és a település tisztaságáról szóló 8/2003. (IV. 18.) számú rendelet módosítása

**Tisztelt Képviselő-testület!**

Zalaszentgrót Város Önkormányzatának Képviselő-testülete a 8/2003. (IV. 18.) számú rendeletében önkormányzati szintű szabályozást alakított ki a helyi környezet védelméről és a település tisztaságáról. A rendelet V. fejezete foglalkozik a levegő tisztaságának védelmével, melyet az alábbiakban részletezett okok miatt alapjaiban felül kell vizsgálnunk.

A környezet védelmének általános szabályairól szóló 1995. évi LIII. törvény (a továbbiakban: Kvt.) 48. § (4) bekezdés b) pontja alapján a települési önkormányzat képviselő-testülete korábban hatásköri felhatalmazást kapott egyebek mellett a háztartási tevékenységgel okozott légszennyezésre vonatkozó egyes sajátos, valamint az avar és kerti hulladék égetésére vonatkozó szabályok rendelettel történő megállapítására.

Ezen jogalkotási jogosultság alapján városunkban is kialakítottuk az avar és kerti hulladék égetésének szabályait, elsősorban annak időbeli kereteit és módját. E körben külön figyelmet fordítottunk arra, hogy a vonatkozó helyi szabályozás a lehető legtöbb fórumon keresztül megismerhetővé váljon a lakosság számára, valamint természetesen a normák betartatására is.

Az Országgyűlés azonban a 2020. június 03-i ülésnapján elfogadta a környezet védelmének általános szabályairól szóló 1995. évi LIII. törvény és a természet védelméről szóló 1996. évi LIII. törvény módosításáról szóló 2020. évi LI. törvényt, melynek 7. § (2) bekezdése kimondja, hogy a Kvt. fent említett 48. § (4) bekezdés b) pontja – a 11. § (2) bekezdés alapján 2020. december 31. napjával – hatályát veszti.

A módosító törvény az érintett rendelkezés indokolásában az alábbiakat jelölte meg:

*„A levegőminőség alakulásában a lakossági fűtés mellett kiemelt szerepe van az avar és kerti hulladék égetésének. A levegő nem megfelelő minősége miatt kötelezettségszegési eljárás van folyamatban hazánk ellen. A javasolt módosítás a levegő minőségének javítását, ezáltal a lakosság egészségének védelmét szolgálja. Az avar és kerti hulladék égetés önkormányzati szabályozására vonatkozó felhatalmazás törlésével általánossá válik az avar és kerti hulladék égetésének a levegő védelméről szóló 306/2010. (XII.23.) Korm. rendelet szerinti tilalma, ezzel a magas levegőterhelésű területeken csökkenthető a légszennyezőanyag kibocsátás.”*

A fent említett törvénymódosítás miatt tehát az avar és kerti hulladék égetésére vonatkozó szabályokat kötelező módon hatályon kívül kell helyeznünk. Tekintettel azonban arra, hogy a felhatalmazó rendelkezés 2020. december 31. napjáig hatályban marad, javaslom, hogy a helyi rendeletünket érintő dereguláció is csak 2021. január 01. napjával következzen be.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően nem változnak. A rendelet módosítása pozitív környezeti és egészségi hatással jár.

A rendeletalkotás szükségessége, a jogalkotás elmaradásának várható következményei:

A rendelet módosítását a helyi rendeleti szabályozás központi szabályozáshoz igazítása teszi indokolttá. A helyi rendeleti szabályozás központi jogszabályhoz igazításának elmaradása esetén a helyi rendeleti szabályozás és a központi jogszabály közti összhang hiánya okán törvénysértő állapot keletkezne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak. Összességében megállapítható, hogy a rendelet megalkotása nem keletkeztet lényegi többletfeltételeket a korábbiakhoz képest.

A rendeletmódosításnak igazán jelentős társadalmi, gazdasági vagy költségvetési hatása, környezeti és egészségi következménye, adminisztratív terheket befolyásoló hatása nem mutatható ki, illetve technikai jellegűnek minősül, ezért indokolását a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdése alapján nem szükséges közzétenni.

A fentiek alapján javaslom Zalaszentgrót Város Önkormányzata Képviselő-testületének a helyi környezet védelméről és a település tisztaságáról szóló 8/2003. (IV. 18.) számú rendelete módosítását.

A Pénzügyi és Ügyrendi Bizottság az előterjesztést a 2020. június 25-i ülésén tárgyalja, a Bizottság véleménye a testületi ülésen szóban kerül ismertetésre.

A Gazdasági és Városfejlesztési Bizottság az előterjesztést a 2020. június 23-i ülésén tárgyalja, a Bizottság véleménye a testületi ülésen szóban kerül ismertetésre.

Kérem a Tisztelt Képviselő-testületet, hogy az előterjesztést szíveskedjen megtárgyalni, és az 1. számú mellékletként csatolt módosító rendelettervezetet elfogadni.

**Zalaszentgrót**, 2020. június 17.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző

1. számú melléklet

**Zalaszentgrót Város Önkormányzata Képviselő-testületének**

**…/2020. (VI. ...) önkormányzati rendelete**

**a helyi környezet védelméről és a település tisztaságáról szóló**

**8/2003. (IV. 18.) számú rendelet módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 42. § 1. pontjában meghatározott feladatkörében eljárva a helyi környezet védelméről és a település tisztaságáról szóló 8/2003. (IV. 18.) számú rendelet módosításáról a következőket rendeli el:

**1. §**

A helyi környezet védelméről és a település tisztaságáról szóló 8/2003. (IV. 18.) számú rendelet (a továbbiakban: Rendelet) 20. § (2) bekezdése helyébe a következő rendelkezés lép:

20. §

(2) Az avar és kerti hulladék kezeléséről, ártalmatlanításáról az ingatlan tulajdonosa elsősorban komposztálással köteles gondoskodni. Avar és kerti hulladék égetése mind közterületen, mind magánterületen tilos.

**2. §**

Hatályukat vesztik a Rendelet 20. § (3)-(5) bekezdései.

**3. §**

E rendelet 2021. január 01. napján lép hatályba és a hatályba lépését követő napon hatályát veszti.

**Baracskai József**  **Dr. Simon Beáta**

polgármester jegyző

A rendelet 2020. június … napján kihirdetésre került.

**Dr. Simon Beáta**

jegyző