**Szám:** 1-8/2020.  6.sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2020. június 25-i rendes, nyilvános ülésére**

**Tárgy:** Beszámoló a Zalaszentgróti Szociális, Család- és Gyermekjóléti Központ 2019. évi működéséről

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8-8.a. pontjai alapján a gyermekjóléti, illetőleg a szociális szolgáltatások és ellátások biztosításáról a helyi önkormányzat köteles gondoskodni. Zalaszentgrót Város Önkormányzata e kötelezettségét a Zalaszentgrót és környező települések Intézményfenntartó Társulásának gesztor önkormányzataként teljesíti, amely társulás a Zalaszentgróti Szociális, Család- és Gyermekjóléti Központ fenntartó szerve.

Zalaszentgrót Város Önkormányzata a Zalaszentgróti Szociális, Család- és Gyermekjóléti Központ útján megfelelő módon gondoskodik a család- és gyermekjóléti szolgálat, valamint a család- és gyermekjóléti központ működtetéséről, az időskorúak nappali ellátásáról, a szociális étkeztetésről és a házi segítségnyújtásról egyaránt.

Sarkalatos kritérium, hogy az önkormányzat a fenntartásával érintett intézmények működéséről megalapozott és átfogó képet kapjon, az esetleges beavatkozást igénylő kérdésekről időben tudomást szerezzen.

A Zalaszentgrót és környező települések Intézményfenntartó Társulása Társulási megállapodásának 14. pont c) alpontja rögzíti a Társulásban részt vevő önkormányzatok képviselő-testületeinek jogát arra vonatkozóan, hogy évente egyszer beszámoltassák az intézmény vezetőjét az intézmény működéséről.

A fentiekre tekintettel a Zalaszentgróti Szociális, Család- és Gyermekjóléti Központ részéről elkészítésre került az intézmény 2019. évi működésére vonatkozó teljes körű beszámoló, mely jelen előterjesztés 1. mellékletét képezi.

A Szociális Bizottság az előterjesztést a 2020. június 23-i ülésén tárgyalja, a Bizottság véleménye a testületi ülésen szóban kerül ismertetésre.

Kérem a T. Képviselő-testületet, hogy az előterjesztést tárgyalja meg és az alábbi határozati javaslatot fogadja el:

**Határozati javaslat:**

Zalaszentgrót Város Önkormányzatának Képviselő-testülete a Zalaszentgróti Szociális, Család- és Gyermekjóléti Központ 2019. évi működéséről szóló beszámolót az előterjesztés 1. számú melléklete szerinti formában és tartalommal elfogadja.

A Képviselő-testület felkéri a jegyzőt, hogy a döntésről a határozati kivonat egy példányának megküldésével a Zalaszentgróti Szociális, Család- és Gyermekjóléti Központ intézményvezetőjét értesítse.

Határidő: 2020. július 10.

Felelős: Dr. Simon Beáta jegyző

Zalaszentgrót, 2020. június 19.

Baracskai József

polgármester

A határozatai javaslat a törvényességi

követelményeknek megfelel.

Dr. Simon Beáta

jegyző

1. sz. melléklet

***SZAKMAI BESZÁMOLÓ***

***a Zalaszentgróti Szociális, Család- és Gyermekjóléti Központ***

***2019. évi működéséről***

***A Család- és Gyermekjóléti Központ 2019. évi tevékenysége:***

A **Család- és Gyermekjóléti Központ** olyan, a járásszékhely településen működő gyermekjóléti szolgálat, amely az **általános szolgáltatási feladatain** túl a gyermek családban nevelkedésének elősegítése, a gyermek veszélyeztetettségének megelőzése érdekében egyéni és csoportos **speciális szolgáltatásokat, programokat** nyújt, valamint a gyermekvédelmi gondoskodás keretébe tartozó **hatósági intézkedésekhez kapcsolódó tevékenységet** lát el és **szakmai támogatást** nyújt az ellátási területen működő gyermekjóléti szolgálatok számára.

A **Család- és Gyermekjóléti Központ** az alapító okiratban rögzített szolgáltatások nyújtása útján a gyermekek ellátását, gondozását, testi, szellemi, lelki fejlődését a szülők, gondozók intenzív támogatásának biztosításával nyújtja **a szociális munka eszköztárának alkalmazásával** a gyermekek törvényben foglalt jogainak érvényesítéséhez, a szülői kötelességek teljesítéséhez, a gyermekek veszélyeztetettségének megelőzéséhez és megszüntetéséhez.

**A biztosított szolgáltatások formái, köre:**

* általános gyermekjóléti szolgáltatások,
* a családsegítés keretében végzett tevékenységek,
* szervezési, szolgáltatási, gondozási feladatok,
* speciális gyermekjóléti szolgáltatások,
* hatósági tevékenységet előkészítő feladatok,
* szakmai támogatást nyújtó feladatok,
* szociális diagnózis készítése,
* óvodai- iskolai szociális segítő tevékenység.

1. **Személyi-tárgyi feltételek: szakemberek száma, a központ elhelyezése**

A 2019. évben Zalaszentgróti járás 20 településén a Család- és Gyermekjóléti Központ **5,5 főállású munkatársa** végezi - a speciális szolgáltatásokat megbízási jogviszonyban nyújtó szolgáltatók segítségével - a gyermekvédelmi tevékenységeket. A Család- és Gyermekjóléti Központban végzett gyermekvédelmi, szociális segítő munka komplex szakmai ismereteket igénylő feladat. Az itt dolgozók a gyermekek sorsát befolyásoló, azt meghatározó tevékenységeket végeznek, döntéseket készítenek elő magas szakmai színvonalon és felelősségteljesen. Javaslataikat, környezettanulmányaikat elsősorban a hatósági intézkedéseket hozó, döntéshelyzetben lévő Járási Hivatalok munkatársai részére, valamint anyagaikat a Bíróságokhoz, a Kormányhivatalok, a Szociális és Gyermekvédelmi Főigazgatóság meghatározott szakmai egységeihez, valamint Területi Gyermekvédelmi Szakszolgálatokhoz juttatják el.

A hatósági intézkedésekkel érintett ügyekkel **két esetmenedzser** foglalkozott a tavalyi évben, akik az intézményi munkamegosztás szerint, a védelembe vett, nevelésbe vett gyermekek esetében a szociális segítő munkát is végeznek, szerveznek és koordinálnak. A hatósági intézkedésekre, ill. a hatósági eljárások megindítására vonatkozó javaslatot – kivételt képezhet az, amikor a szolgálat súlyos veszélyeztetettséget észlelve közvetlenül tesz javaslatot hatósági intézkedésre a gyámhivatal felé (ideiglenes hatályú elhelyezés) – az esetmenedzser teszi meg.

Az esetmenedzserek leterheltsége a tavalyi évben is elég nagy volt, a jogszabályban előírt maximális létszámhoz közeli gyermekszámmal dolgoztak. Így esetmenedzserenkét havi szinten 45-50 fő gyermek, illetve azok szüleinek segítése. Azonban a leterheltség nemcsak a magas esetszámban bontakozott ki, hanem az esetek súlyossága is megkívánta a szakemberek magas fokú odafigyelését.

**Óvodai- iskolai szociális segítő tevékenységet** a 2019-es évben már sikerült a törvényi kötelezettségnek eleget téve két fővel ellátni. A járásban tanuló gyermekek létszáma alapján 1,5 fő szakember biztosítása a kötelező létszám, melynek eleget téve 2019-től biztosított volt a két szakember jelenléte a járás oktatási, nevelési intézményeiben. A szolgáltatást 17 intézményben látjuk el a járás területén.

**Szociális diagnózist felvevő esetmenedzser** alkalmazása 2019. januárjától normatív támogatás alapján történik, mely szerint Központonként 1 fő végzi ezt a feladatot. Az év elején megbízási szerződés alapján tudtuk elindítani a kötelező feladatot, majd áprilistól közalkalmazotti szerződés keretében sikerült a feladatellátást megoldani közalkalmazotti státuszban.

A **Család és Gyermekjóléti Központ** a **Család és Gyermekjóléti Szolgálat** változatlanul a volt Gimnázium épületében a Batthyány u.15., az intézmény telephelyén található meg a GESZ munkatársaival együtt 2014. májusa óta.

Az akadálymentesített épületben a két szolgáltatás számára rendelkezésre álló helyiségek: 2 irodahelyiség – dolgozói szoba, 1 szakmai vezetői szoba, 1 fogadószoba, 1 csoportszoba, váróhelyiség a folyosón, valamint a Gesz munkatársaival közös használatban konyha, 3 mosdó férfi/női, valamint ebből egy akadálymentesített.

**A telephely** irodahelységeit a Zalaszentgrót Város Önkormányzatával kötött bérleti szerződés alapján használja a két szakmai egység, a társulást alkotó önkormányzatok fogadóórák megtartására ingyen biztosítanak helyet a családsegítők és az esetmenedzserek számára.

**A szolgálati autó** maximális kihasználtsággal működött 2019-ben is. Indokolt esetben előzetes engedély alapján a saját gépkocsi használata is szükségessé vált főként az óvodai- iskolai szociális segítő számára a kis települések közti közlekedés miatt. A gépkocsi használat mellett jellemző a távolsági autóbusz használata is.

Az intézmény a Központ munkatársai közül 1 fő részére biztosította a munkahelyre történő bejáráshoz a bérletet, 2 fő számára pedig munkába járáshoz térít üzemanyag költséget.

1. **Központ szolgáltatásait igénybe vevő személyek száma Zalaszentgrót járás közigazgatási területén**

A tavalyi év során is voltak, akik a központot személyesen keresték fel és kértek ügyintézésben segítséget, tanácsot, információt és voltak, akiket az esetmenedzser keresett fel otthonában pl. környezettanulmány elkészítésének céljából.

**Rendszeresen** 90 fő vette igénybe a 2019. év folyamán a központ szolgáltatásait, mely esetekben jogerős hatósági intézkedésben érintett, esetmenedzseri tevékenység történt.

A 2018-as évhez képest a nyilvántartásunkban lévő személyek száma 29 fővel emelkedett.

1. **Esetmenedzseri munka bemutatása, hatósági intézkedés nyomán gondozott kiskorúak Zalaszentgrót város közigazgatási területén**

|  |  |  |  |  |  |  |
| --- | --- | --- | --- | --- | --- | --- |
|  | **Védelembe vett** | **Ideiglenes hatállyal elhelyezett** | **Nevelésbe vett** | **Utógondozás, szakellátásból kikerült** | **Összesen** | **Ebből lány** |
| Összes érintett száma (fő) | **12** | **1** | **5** | **7** | **25** | 7 |
| Ebből: 0-2 év | 0 | 1 | 0 | 2 | **3** | 2 |
| 3-5 év | 2 | 0 | 0 | 1 | **3** | 0 |
| 6-13 év | 5 | 0 | 1 | 2 | **8** | 5 |
| 14-18 év | 5 | 0 | 4 | 2 | **11** | 6 |
| Összes érintettből lány | 7 | 1 | 1 | 3 | 8 |  |

**Védelembe vétel:**

Az év során 12 esetben került sor védelembe vételi javaslat/védelembe vétel fenntartásával a hatósági intézkedés elrendelésének. A hatósági intézkedés után a gyámhatóság által meghozott új határozattal egy új gondozási terv elkészítését követően indult meg a segítő, koordináló munka. A tavalyi évhez képest változást nem mutat a statisztika, így a védelembe vétel elrendelése tavalyi évben 10 főről kis mértékben, 2 fővel emelkedett.

A javaslatokat az alábbi okok tették indokolttá: iskolai és óvodai mulasztás, beilleszkedési nehézség, gyermeknevelési nehézség, életiviteli problémák, párkapcsolati bizonytalanságok.

Zalaszentgróton az oktatási intézmények pedagógusaival (iskola, óvoda), a védőnőkkel, a gyermekorvosokkal, a rendőrséggel rendszeresen / aktuálisan megtörténtek az információ/ tapasztalatcserék és az esetkonferenciákon való részvételt a jelzőrendszer tagjai is fontosnak ítélték és igyekeztek az azon való megjelenésüknek eleget tenni.

**Ideiglenes hatályú elhelyezés:**

Az év során 1 esetben volt szükség ideiglenes hatályú elhelyezésre, egy 3 hónapos kisbaba esetében, az anya nem megfelelő életvitele miatt a nevelésbe vételi javaslat megtételére Zalaszentgrót városában.

**Nevelésbe vétel/Utógondozás:** A tavalyi évhez képest a nevelésbe vett gyermekek száma a felére csökkent, itt több gyermek került sikeresen hazagondozásra. 7 kiskorú tekintetében a családban történt változások miatt a gyámhatóság a gyermekek hazaadhatóságáról döntött, így Zalakoppány városrészbe hazakerültek a gyermekek. A gyermekek esetében utógondozás van folyamatban.

**Megelőző pártfogás:** Az elmúlt év során megelőző pártfogásra javaslattétel nem érkezett. Zalaszentgrót városában a megelőző pártfogásra nem került sor.

**Családba fogadás:**

**5 főt** érintően készítettek családba fogadás ügyében környezettanulmányt az esetmenedzserek a gyámhatóság felé. Az esetek többségében a nagyszülő vagy családtag látta el a gyámi feladatokat. A családba fogadások száma az elmúlt években fokozatos emelkedést mutat.

**Gyermek után járó családi pótlék természetbeni formában történő nyújtása:**

A tavalyi évben erre az esetmenedzserek nem tettek javaslatot.

1. **A Család és Gyermekjóléti Központ speciális feladatai**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Sorsz. | Tevékenység | **Speciális tevékenységek száma** (db) | | | | **Speciális tevékenység keretein belül ellátott**  **személyek száma** (fő) | | | |
| **összes** | jogerős hatósági intézkedéssel érintett | központ-ban végzett | **összes** | | jogerős hatósági intézkedéssel érintett | központban ellátott |
| 1. | Kapcsolattartási ügyelet | 21 | 21 | 21 | 6 | | 6 | 6 |
| 2. | Utcai szociális munka | 2 |  |  | 2 | |  |  |
| 3. | Kórházi szociális munka |  |  |  |  | |  |  |
| 4. | Óvodai-, iskolai szociális munka | 826 |  |  | 1000 | |  |  |
| 5. | Szociális diagnózist felvétele | 31 |  |  | 14 | |  |  |
| 6. | Készenléti szolgálat | 117 |  |  |  | |  |  |
| 7. | Jogi tanácsadás | 6 |  | 6 | 3 | |  | 3 |
| 8. | Pszichológiai tanácsadás | 90 | 38 | 90 | 18 | | 8 | 18 |
| 9. | Család- és párterápia | 9 | 9 | 9 | 3 | | 3 | 3 |
|  | **Összesen** | **1 102** | **68** | **126** | **1046** | | **17** | **30** |

A központ által biztosított speciális szolgáltatásokra folyamatosan magas az igény. 2019-es évben 274 alkalommal 85 fő esetében történt szakemberek általi segítségnyújtás. A 2019-es évben a táblázatból is jól látszik, hogy az esetszámok és a létszámi adatok is magasabbak, melyeket az óvodai-, iskolai szociális segítő tevékenység folyamatos végzése emelt meg.

**Kapcsolattartási ügyelet:**

A kapcsolattartási ügyelet a gyermek és a kapcsolattartásra jogosult szülő vagy más kapcsolattartásra jogosult személy számára a találkozásra, együttlétre alkalmas semleges helyszínt biztosítja. A felügyelt kapcsolattartást elrendelő szervvel történt előzetes egyeztetést követően a felügyeletet ellátó szakembereket intézményünk munkatársai végzik.

A **kapcsolattartási ügyeletet a tavalyi évben** csökkent. Két gyermek esetében történtek a kapcsolattartások, melyhez intézményünk helyszínt biztosított, itt nem felügyelt kapcsolattartás keretében találkozhattak az édesapa és a gyermekek, valamint a féltestvérek. A gyermekek nevelőszülőkhöz kerültek édesanyjuk halálát követően, mivel alkalmas személy nem volt, aki a gyermekeket családba fogadja. 2019-ben a kapcsolattartást a szülők és testvérek nem rendszeresen vették igénybe. A nővér elköltözésével pedig egyre kevésbé igényelték.

**Intézményünkben** a kapcsolattartási ügyelet időpontja*: péntek délután 14-17 óra között* és *szombaton 9-12 óra között biztosított.* Az időszakos kapcsolattartások az ünnepek másnapján valósulnak meg.

A zavartalan együttlétre az intézmény székhelyén – Zalaszentgrót, **Batthyány Lajos u. 32.** - került sor felügyelet mellett.

A kapcsolattartási ügyelet felügyeletében az esetmenedzserek, az intézményvezető, valamint a szakmai vezető vettek részt.

**Készenléti szolgálat:**

A készenléti szolgálat megszervezésével **a nyitvatartási időn túl** felmerülő krízishelyzetekben elérhetőséget, folyamatos **telefonügyeletet biztosítottunk.** A kliensek által már jól ismert telefonszám – **06 30/545 1190** – áll azok rendelkezésére, akik azonnali tájékoztatást, tanácsot vagy segítséget szeretnének kapni **krízis helyzetükben.** A készenléti telefonszám közismert, a honlapon, szórólapokon szerepel.

Az ügyeletesek heti váltásban látták el a készenléti szolgálatot, a hívásokról a készenléti naplóban rövid feljegyzés készül, az eseményekről az ügyeletes tájékoztatja az ügyben érintett munkatársakat. A beérkező hívások nagyon sokféle témát érintettek a tavalyi évben is. Az információkéréstől, a családi konfliktuson át, a kapcsolattartási problémák, gyermekláthatási kérdésekig, orvosi ügyelet hívását bezáróan, melyekre az ügyeletesek a szükséges segítséget, információt, tanácsadást igyekeztek megnyugtatóan biztosítani.

**Tanácsadások biztosítása**

**Pszichológiai tanácsadás** keretében rendszeres konzultációs lehetőséget biztosítottunk a szülők, a gyermekek, a családsegítők, az esetmenedzserek részére a felmerülő problémák kezelése érdekében. Városunkban egy pszichológus érhető el, aki megbízási szerződéssel látja el a feladatot intézményünknél. Leterheltsége azonban nagy intézményünknél. Tapasztalataink szerint szükséges lenne a gyermek pszichológus alkalmazása magasabb óraszámban, valamint felnőtt ügyfelek részére is szükséges lenne pszichológus alkalmazására.

A pszichológus megbízási szerződéssel látja el a feladatot intézményünknél. Leterheltsége azonban nagy, mind a Pedagógiai Szakszolgálatnál, mint intézményünknél. Munkaideje intézményünknél a tavalyi évben csökkent a leterheltsége miatt. A tavalyi évben is előfordult, hogy egy, másfél hónapot kellett várni a szolgáltatás megkezdésére egy-egy család, gyermek esetében. Tapasztalataink szerint szükséges lenne a gyermek pszichológus alkalmazása magasabb óraszámban, valamint felnőtt ügyfelek részére is szükséges lenne pszichológus alkalmazására.

A tavalyi évben pszichológus személyében váltás is történt, így ismét Facskóné Kiss Viktória látja el a Központ speciális szolgáltatása keretében nyújtott pszichológiai tanácsadást. 2019-ben 90 alkalommal történt szolgáltatásnyújtás, ami 18 főt érintett.

**Jogi tájékoztatásnyújtás** keretében konzultációs lehetőséget biztosítottunk – peres ügyek ellátása nélkül – a különféle családi, polgári és büntető, valamint közigazgatási ügyek intézésének eljárási szabályairól. A jogi végzettségű külső munkatárs segítséget nyújtott beadványok, iratok szerkesztésében, a jogszabályok, a hatósági iratok, végzések, határozatok értelmezésében. A jogász a megkereséseket követően feljegyzést készített és konzultált a szakmai vezetőkkel. Jogi tanácsadás keretében 2019-ben a szolgáltatást 3 fő vette igénybe, ahol 6 konzultációra került sor.

**Családkonzultáció, családterápia, párterápia** biztosítása, **FÉSZEK a Lelki Egészségért Egyesület** képviselőjével kötött megállapodás keretében valósult meg. A szolgáltatások hatékonnyá tétele az esetmenedzser/családsegítő javaslata alapján a szolgáltatás közvetítésével valósult meg. A család- és párterápia iránt elsősorban olyan családok érdeklődnek, akik kapcsolattartás, vagy a gyermek nevelésének, gondoásának, vagy a válás kérdésében nem tudnak megegyezni. 2019-ben 9 alkalommal 3 személy bevonásával történt a tevékenység. Az elvált szülők közti konfliktus kezelésére, gyermeknevelési problémák, konfliktusok oldására, valamint a fiatalkorú gyermek falcolásai miatt került sor a terápiára.

**Utcai szociális munka:**

Intézményünk utcai szociális munka feladatait a gyermekek, fiatalok köré építette fel. Az utcai szociális munka feladata alapvetően, hogy a magatartásával testi, lelki, értelmi fejlődését veszélyeztető, szabadidejét az utcán töltő, kallódó, csellengő gyermeket segítse, valamint a lakóhelyéről önkényesen eltávozó, vagy gondozója által a lakásból kitett, ellátás és felügyelet nélkül maradó gyermek lakóhelyére történő visszakerülését elősegítése, szükség esetén átmeneti gondozásának vagy gyermekvédelmi gondoskodásban részesítésének kezdeményezése.

**Kórházi szociális munka:**

A kórházi szociális munka feladata elsősorban a szülészeti-nőgyógyászati osztályon a kórházi védőnővel együttműködve a válsághelyzetben lévő anya és gyermekének segítése, valamint a gyermekosztályon a gyermekelhanyagolás és bántalmazás észlelése esetén jelzéssel élni a gyermekjóléti szolgáltatást nyújtó szolgáltatónál, vagy hatósági eljárást kell kezdeményezni.

A Család- és Gyermekjóléti Központ ellátási területén, a Zalaszentgróti járásban nincs kórházi ellátás, ezért az intézmény megállapodást kötött a **Zalaegerszegi Szent Rafael Kórház** főigazgatójával (GYK/83-2/2017.) amelyben rögzítik a kórházi szociális munka biztosításának kereteit, valamint az együttműködés módját

**Óvodai-iskolai szociális munka:**

Az óvodai-iskolai szociális munka a köznevelési intézménybe járó gyermeknek, a gyermek családjának és a köznevelési intézmény pedagógusainak nyújt támogatást azáltal, hogy egyéni, csoportos és közösségi formában segíti a gyermeket a korának megfelelő, nevelésbe, oktatásba való beilleszkedéséhez, tanulmányi kötelezettségei teljesítéséhez szükséges kompetenciái fejlesztésében.

2018. szeptember 01-től kötelező feladat a Gyermekjóléti Központ számára az óvodai- iskolai szociális segítő tevékenység megszervezése.

A 2019-es évben a szolgáltatást a járás területén működő 17 nevelési- oktatási intézményben biztosítottuk 1,5 fő közalkalmazott részvételével. Járásunk területén lévő intézményekhez a kollegák saját autó, illetve távolsági autóbusz használatával oldották meg a közlekedést. A kis létszámú intézmények a járás területén elszórtan találhatóak, ahova a közlekedés nem minden esetben megoldható tömegközlekedéssel. A kollégák heti menetrend szerint jelentek meg az intézményekbe, ahol fogadóórákat tartottak, iskolai programokban vettek részt, de osztályfőnöki óra keretében tájékoztatást nyújtottak különböző témákban csoportfoglalkozások keretében. Részt vettek az intézmények szülői értekezletein, fogadóórákon, ahol a szolgáltatásról tartottak tájékoztatást, illetve a szülőkkel ismerkedhettek meg. 2019/2020-as tanévben már a megismert szolgáltatást egyéni esetkezelés keretében keresték mind a szülők, mind a gyermekek és a pedagógusok is. Az óvodai- iskolai szociális segítők a csoport foglalkozásokra olyan óratervekkel készültek, amik önálló foglalkozásként is megtartásra kerülhettek, annak érdekében, hogy minél több gyermekhez eljussanak a csoportfoglalkozásokat feldolgozó témák. Ilyen téma volt például az érzékenyítés, melynek kapcsán mozgássérült személyek kerültek meghívásra, akikkel kötetlen beszélgetés mellett, a sportról, életmódjukról, valamint a mindennapi akadályokkal lehetett megismerkedni egy kerekesszékes segítségével.

A nyári szünetben 2019.06.24.-2019.08.16. közötti időszakban reggel 9 órától délután 13 óráig a gyermekjóléti központ által szervezett napközis tábor került megszervezésre, „Nyári Zsibongó” elnevezéssel, ahol változatos programok várták a megjelenő gyermekeket. A táborban a foglalkozások szabadtéren, illetve zárt térben folytak. Szabadtéri eszközeink: óriás trambulin, rollerek, labdák, görkorcsolya, melyekkel kint játszhattak a gyermekek. A gyermekek számára vetélkedők is megrendezésre kerültek. Mindeközben kézműves foglalkozásokkal, társas játékokkal igyekeztünk hasznosan eltölteni a szabad időt.

A nyári szünetben egy hét táborban vettek részt a kollégák Palotabozsokon, „Vakáció a Mecsekben” pályázat keretén belül, ahol 12 fő hátrányos helyzetű gyermek táboroztatását bonyolították le.

**Szociális diagnózis**: A Gvvt. szerinti család- és gyermekjóléti központ a család szociális helyzetének átfogó vizsgálata alapján elkészíti az igénybe venni javasolt szociális szolgáltatásokat meghatározó szociális diagnózist. A család- és gyermekjóléti központ a szociális diagnózis elkészítésébe bevonatja a család- és gyermekjóléti szolgálatokat. A jogosultsági feltételek fennállása esetén a szociális diagnózis kötelezi a szociális szolgáltatókat és a szociális intézményeket. A diagnózis felvételét 1 fő végezte. A 2019-es évben 31 diagnózis készült.

1. **A jövőre vonatkozó javaslatok, célok meghatározása, gyermekvédelmi prevenciós elképzelések**

* **Az utcai szociális munka fejlesztése:** A rendőrséggel és a polgárőrséggel közösen elindított őrjáratot továbbra is folytatni szükséges, melynek elsődleges célja a csellengő kiskorúak felkutatása, a dohányzó, alkoholt esetleg kábítószert fogyasztó fiatalok kiszűrése. Továbbá az iskola környékén, buszmegállóban előforduló gyermekek közti vitás helyzetek kiszűrése, annak megoldásában való segítő tevékenység.
* **Kórházi szociális munka** keretében mélyíteni szükséges a kapcsolatot a Zala Megyei Szent Rafael Kórházzal.
* **A jelzőrendszeri tanácsadó** koordinálásával a jelzőrendszer hatékony működésének fejlesztése fontos cél, ennek érdekében kiemelten fontos, hogy az esetmenedzserek, tanácsadók minél több konferencián, szakmai napon, képzésen vegyenek részt annak érdekében, hogy a feladataikat kellő szakmai felkészültséggel lássák el.
* A **Család- és Gyermekjóléti Központ** az **általános szolgáltatási feladatain** túl a gyermek családban nevelkedésének elősegítése, a veszélyeztetettségének megelőzése érdekében **speciális szolgáltatásokat -** *készenléti szolgálatot, kapcsolattartási ügyeletet, jogi tájékoztatást, pszichológiai tanácsadást, családterápiás foglalkozást* - nyújt. Ezek a speciális feladatok fontos segítséget adnak a szakmai munka elvégzéséhez, ezek a szolgáltatások pedig speciális végzettségű szakemberek alkalmazását követelik meg. Zalaszentgrót járásban azonban ilyen szakemberekből kevés van. Ennek kapcsán hasznos lenne, ha az intézmény munkatársai egy-egy speciális képesítést szereznének, melyet munkájuk kapcsán fel is tudnának használni.
* **Szociális asszisztensi** munkakör betöltésére évek óta nem nyílik lehetőség, ami fokozott adminisztrációs terhet jelent a szakmai vezető és az esetmenedzserek részére. Erre a feladatkörre státusz kialakítása a napi jelentési kötelezettség – KENYSZI nyilvántartási rendszer, a napi jelentések bonyolítása, az iktatás naprakész vezetése, a levelezés és egyéb okiratkezelés miatt – változatlanul indokolt, fontos és szükséges lenne.

***A Család- és Gyermekjóléti Szolgálat 2019. évi tevékenysége:***

1. **Ellátási területünk:**

Zalaszentgrót és Környező Települések Intézményfenntartó Társulását alkotó **25 település** (Zalaszentgrót város, valamint*Batyk, Döbröce, Dötk, Felsőpáhok, Kallósd, Kehidakustány, Kisgörbő, Kisvásárhely, Ligetfalva, Mihályfa, Nagygörbő, Nemesbük, Óhíd, Pakod, Sénye, Sümegcsehi, Szalapa, Tekenye, Türje, Zalabér, Zalacsány, Zalaköveskút, Zalaszentlászló és Zalavég* községek közigazgatási területe) melyekből **20 a Zalaszentgróti Járás, 5 pedig a Keszthelyi Járás területén fekszik**, így 2 járási központtal, jelzőrendszeri tagokkal, hatóságokkal, közéleti személyiségekkel állunk munka kapcsolatban. A 2 járás lakosság összetétele, szolgálatunk célcsoportjai, és azok problémái merőben eltérnek egymástól.

1. **Szolgáltatás biztosítása:**

A család és gyermekjóléti szolgálat feladatait alapvetően két jogszabály határozza meg: egyrészt gyermekjóléti szolgáltatás tekintetében a gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.), másrészt a családsegítés tekintetében a szociális igazgatásról és szociális ellátásokról szóló 1993. évi III. törvény (továbbiakban: Szt.). A szolgálat ellátja a Gyvt. 39. § és a 40. § (2) bekezdése szerinti gyermekjóléti szolgáltatási feladatokat, valamint a családsegítés Szt. 64. § (4) bekezdése szerinti feladatokat.

* A **családsegítés** a szociális vagy mentálhigiénés problémák, illetve egyéb krízishelyzet miatt segítségre szoruló személyek, családok számára az ilyen helyzethez vezető okok megelőzése, a krízishelyzet megszüntetése, valamint az életvezetési képesség megőrzése céljából nyújtott szolgáltatás.
* A **gyermekjóléti szolgáltatás** olyan, a gyermek érdekeit védő speciális személyes szociális szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családjából kiemelt gyermek visszahelyezését.

Minden településen biztosítunk lehetőséget **fogadóórák** keretében a személyes kapcsolatfelvételre, plakátjainkon mindenki számára közérthetően szerepelnek elérhetőségeink. **Családlátogatások** alkalmával célirányosan keressük fel a családokat, **prevenciós programjainkkal** kapcsolódunk a települések életéhez.

1. **Személyi feltételek biztosítása:**

A 2019-es évet a szolgálat munkaerő problémája jellemezte. A szakképzett munkaerőt a járási központok szívják el, a több éves szakmai tapasztal rendelkezők pedig „kiégés” miatt a szakmát is elhagyják. A Szolgálatnál dolgozók 2019 évben teljesen lecserélődtek, minden területen többszöri családsegítőváltás történt. Ellátási területünkön ezért mindig újra és újra át kellett szervezni a feladatok elosztását kollégáink között, mely jelentős többlet terhelést okozott mindenki számára. A szolgálat szakmai vezetője is 2019-ben távozott, az új szakmai vezető 2020. január 20-án kezdte meg a munkát. A Szolgálatnál jelenleg egy szakképzett családsegítő van. Ellátási területünkön a költségvetési törvény 7 főállású családsegítő (1 fő szakmai vezető irányítása alatt) foglalkoztatását tenné lehetővé.

**1. Zalaszentgróti járás**

**Nyilvántartásában szereplők (szolgáltatást igénybe vevők) száma:**

|  |  |  |  |  |  |
| --- | --- | --- | --- | --- | --- |
| **Igénybevétel**  **módja** | **kiskorúak száma** | **18-61 éves** | **62 év feletti** | **Összesen** | **Családok száma** |
| **Együttműködési Megállapodás alapján** | 145 | 113 | 6 | 264 | 88 |
| **Együttműködési Megállapodás nem igénylők esetében** | 9 | 45 | 8 | 62 | 53 |
| **Összesen:** | 154 | 158 | 14 | 326 | 141 |

A Szolgálatnál 2019-ben a Zalaszentgróti járás területéről 326 fő (2018-ban 420fő) jelent meg, amelyből 154 fő 0-17 éves gyermekkorú (2018-ban 184 fő). 145 (2018-ban 160) gyermekkel és családjával rendszeres a kapcsolattartás.

A tavalyi évben is voltak olyan esetek, ügyek, melyek megoldásában egy-egy alkalommal való segítségnyújtás elegendő volt, ahhoz, hogy ügyfeleink problémáiban segíteni tudjunk. Ezen esetekben családsegítőinknek egy-egy alkalommal nyújtottak segítséget, inkább konkrét ügyekben, nyomtatványok, kérelmek kitöltésében a családban keletkezett probléma megoldásához. Ilyen esetekben főként ügyintézésben nyújtottak segítséget, valamint más, a kliens számára megfelelő szolgáltatáshoz juttatták az ügyfelet.

**A szolgáltatásban érintett gyermekek a veszélyeztetettség fő oka szerint** (nem halmozott adat):

|  |  |
| --- | --- |
| Veszélyeztetettségi okok | Az érintett gyermekek száma fő ok szerint |
| **Környezeti főcsoport** | **97 fő** |
| nevelési probléma | 41 fő |
| szülők, család életvitele | 13 fő |
| családi konfliktus | 16 fő |
| elégtelen lakáskörülmények | 9 fő |
| kilakoltatás veszélye | 2 fő |
| kortárs csoport negatív hatása | 3 fő |
| munkanélküliség | 4 fő |
| bántalmazás | 5 fő |
| szülő betegsége | 1 fő |
| elhanyagolás | 3 fő |
| **Magatartási, anyagi, egészségügyi főcsoport** | **53 fő** |
| beilleszkedési nehézség | 6 fő |
| tankötelezettség elmulasztása | 16 fő |
| anyagi probléma | 29 fő |
| magatartás- vagy tanulási zavar | 1 fő |
| fogyatékosság | 1 fő |

Veszélyeztetett kiskorúak száma 2019-ban összesen 150 fő volt, mely az év végére 107 főre csökkent. Ez a sikeres segítő folyamatoknak köszönhető elsősorban, de itt kell számításban vennünk a költözködő családokat, valamint a családból kiemelt gyermekeket.

Az érintett gyermekek száma a veszélyeztetettség fő oka szerint a környezeti főcsoportból kerültek ki leginkább a következőképp:

nevelési problémával érintett 41 fő

életviteli problémával érintett 13fő

családi konfliktus problémával érintett 16 fő

elégtelen lakáskörülmények 9 fő

A jelzett problémák halmozott számát vizsgálva kiderül, hogy az alapproblémákhoz szinte minden esetben más jellegű veszélyeztető tényező is járul.

**2. Keszthelyi járás**

**Nyilvántartásban szereplők száma:**

|  |  |  |  |  |  |
| --- | --- | --- | --- | --- | --- |
| **Igénybevétel**  **módja** | **kiskorúak száma** | **18-61 éves** | **62 év feletti** | **Összesen** | **Családok száma** |
| **Együttműködési Megállapodás alapján** | 6 | 12 | - | 18 | 9 |
| **Egyszeri alkalom** | - | 1 | 2 | 3 | 3 |
| **Összesen:** | 6 | 13 | 2 | 21 | 12 |

2019-ben együttműködési megállapodás alapján 18 fő szerepelt a Szolgálat nyilvántartásában, ami 9 családot jelentett. 2018-hoz viszonyítva ez a szám ugyan csökkent, melynek intézményünknél az egyik oka a szolgálat életében bekövetkező személyi változások

**A szolgáltatásban érintett gyermekek a veszélyeztetettség fő oka szerint** (nem halmozott adat):

|  |  |
| --- | --- |
| Veszélyeztetettségi okok | Az érintett gyermekek száma fő ok szerint |
| Veszélyeztetett kiskorúak száma összesen: | **6 fő** |
| **Környezeti főcsoport** | **5 fő** |
| nevelési probléma | 5 fő |
| szülők, család életvitele | - |
| családi konfliktus | - |
| elégtelen lakáskörülmények | - |
| kortárs csoport negatív hatása | - |
| elhanyagolás, bántalmazás | - |
| **Magatartási, anyagi, egészségügyi főcsoport** | **1 fő** |
| beilleszkedési nehézség | - |
| tankötelezettség elmulasztása | 1 fő |
| anyagi probléma | - |

Veszélyeztetett kiskorúak száma 2019-ben összesen 6 fő volt, mely az év végére sem változott. A veszélyeztetettségi okok közül a nevelési probléma a listavezető.

1. **Jelzőrendszer működtetésének összegzése az Intézményfenntartó Társulás területén**

A Gyvt. 39. § (3) bekezdése feladataként határozza meg a gyermekjóléti szolgálatoknak az észlelő és jelzőrendszer működését. A jelzőrendszer tagjai kötelesek egymással együttműködni, és egymást kölcsönösen tájékoztatni a gyermek családban történő nevelkedésének elősegítése, a veszélyeztetettség megelőzése érdekében.

A 2019. évben **105 db jelzés érkezett** az ellátott 25 településről mindösszesen. A *zalaszentgróti járásból a 20 ellátott településről érkezett 97 db jelzés, a keszthelyi járásból ellátott 5 települést érintően pedig 8 db jelzés*.

A jelzések 78%-a kiskorúakról érkezett hasonlóan az elmúlt évekhez, melyek továbbra is köznevelési intézményektől, védőnőktől érkeztek. Felnőtt korúakat érintően jelzést önkormányzatok, illetve magánszemélyek tettek, ezek leggyakrabban idős egyedülálló, illetve valamilyen életviteli problémával küzdő személyekről szóltak.

Törvényi kötelezettségünknek eleget téve a járási központok felé **heti jelentést készítünk** a beérkezett jelzésekről, valamint az azokra tett intézkedéseinkről.

Az észlelő- és jelzőrendszer hatékony működtetése érdekében szolgálatunk a 15/1998. NM. rendelet értelmében évi 6 alkalommal **szakmaközi megbeszéléseket szervezett**.Ennek a munkának egyik nagy reprezentatív eseménye az **éves szakmai tanácskozás,** melyet két helyszínen tartottunk a két járás vonatkozásában: Zalaszentgróton, illetve Zalacsányban.

***A szociális alapszolgáltatások 2019. évi ellátásáról:***

**Házi segítségnyújtás, nappali ellátás, szociális étkeztetés**

**Zalaszentgrót, Döbröce, Felsőpáhok, Kallósd, Kisvásárhely, Ligetfalva, Tekenye és Sénye, Zalacsány települések közigazgatási területe.**

**1.) Az intézmény neve, elérhetősége**

|  |  |
| --- | --- |
| **Intézmény neve:** | *Zalaszentgróti Szociális, Család- és Gyermekjóléti Központ*  *Idősek Klubja* |
| **Címe:** | *8790 ZALASZENTGRÓT, Batthyány u. 32.* |
| **Telefonszám:** | *83/ 360-061* |
| **Fax:** | *83/306-061* |
| **E-mail:** | [*grotmaci@zalaszentgrot.hu*](mailto:grotmaci@zalaszentgrot.hu)  *szoc@zalaszentgrot.hu* |

**2.) Szervezeti forma:**

X önálló intézmény

* más intézmény keretében működik

**3.) Fenntartó:**

* Önkormányzat

X Társulás (Zalaszentgrót és környező települések Intézményfenntartó

Társulása)

* Egyéb: ­­\_\_\_\_\_\_\_\_\_\_\_\_\_\_\_\_\_\_\_\_

**4.) Feladatellátás személyi feltételei**

Intézményvezető neve: ***Gulyásné Belinszky Ilona***

Szakképzettsége: ***szociálpedagógus***

Szakvizsgával rendelkezik-e: ***igen***

Nappali ellátásvezető: ***Gulyásné Belinszky Ilona***

Szakvizsgával rendelkezik-e***: igen***

|  |  |  |  |  |  |  |
| --- | --- | --- | --- | --- | --- | --- |
| **név** | **szakirányú szakképesítéssel rendelkezik** | | **végzettsége** | **feladatellátás**  **(óra szerint)** | | |
|  | igen | nem |  | Css | Gyj | IK |
| ***Gulyásné Belinszky Ilona*** | x |  | *Szociálpedagógus* | - | - | 8 |
| ***Grózingerné Nagy Andrea (GYED-en van) helyén van Németh Zsuzsanna)*** | x |  | *Szociális gondozó szervező* | - | - | 8 |
| ***Halász Krisztina*** | x |  | *Szociális gondozó és ápoló* | - | - | 8 |
| ***Kanozsainé Polgár Ildikó*** | x |  | *Általános ápoló* | - | - | 8 |
| ***Kovács Rita***  ***(GYED-en van) helyén volt Popper Lászlóné*** | x |  | *Szociális gondozó és ápoló* | - | - | 8 |
| ***Koroncziné Tanai Anikó*** | x |  | *Szociális gondozó és ápoló* | - | - | 8 |
| ***Horváth Ibolya*** | x |  | *Önkéntes ápoló - szociális gondozó és ápoló* | - | - | 8 |
| ***Bohár Ernőné*** | x |  | *Szociális gondozó és ápoló* | - | - | 4 |
| ***Horváth Katalin*** | x |  | *Szociális gondozó és ápoló* | - | - | 8 |
| ***Horváth Marianna*** | x |  | *Szociális gondozó és ápoló képzés folyamatban* | - | - | 8 |
| ***Szabó Anita*** | x |  | *Szociális gondozó és ápoló* |  |  |  |

**5.) Házi segítségnyújtás bemutatása**

A házi segítségnyújtás olyan gondozási forma, amely az igénybevevő életvitelének fenntartását - szükségleteinek megfelelően – lakásán, lakókörnyezetében biztosítja.

A házi segítségnyújtás hozzájárul ahhoz, hogy az ellátást igénybe vevő fizikai, mentális, szociális szükséglete saját környezetében, életkorának, élethelyzetének és egészségi állapotának megfelelően, meglévő képességeinek fenntartásával, felhasználásával, fejlesztésével biztosított legyen.

A házi segítségnyújtás fontos szakmai követelménye a prevenció és a rehabilitáció, családjukkal történő szoros együttműködés.

A házi segítségnyújtás keretében leggyakrabban nyújtott tevékenységek:

* **Szociális segítés** keretében: bevásárlás, segítségnyújtás ételkészítésben és az étkezés előkészítésében, takarítás a lakás életvitelszerűen használt helyiségeiben, tüzelő behordásában.
* **Személyi gondozás** keretében: gyógyszer adagolása, gyógyszerelés monitorozása, gyógyszerek kiváltása, a háziorvos írásos rendelésén alapuló terápia követése (véralvadásgátló injekció és inzulin beadása), mosdatás, öltöztetés, inkontinens beteg ellátása, bőrápolás. Jellemző még az ügyintézés, mentális tanácsadás, vérnyomás és vércukormérés, valamint a hely-helyzetváltoztatás segítése lakáson belül és kívül.

2019. december 31-én 53 fő személyi gondozásban, 10 fő pedig szociális segítésben részesült. Az igénylők közül magas a 80 éven füliek aránya (65%) és meghatározó hányada a nők köréből kerül ki.

2019. évben 87 személyt láttunk el, 12 főnek év közben megszűnt a gondozása, a megszüntetésre kerülő ellátottak 70%-a elhunyt, 25 fő kérte a szolgáltatás nyújtását. Sajnos csak kisebb részükről mondható el, hogy állapotuk oly mértékben javult, hogy már nem igényelték tovább a segítségnyújtást. Ez a nagyfokú fluktuáció jelentős szervezési munkát és a dolgozókra nagyfokú lelki terhet ró.

Szociális gondozást csak szakképzett személy végezhet. Jelenleg az idősellátásban dolgozó valamennyi gondozó az előírt szakképesítéssel rendelkezik. Az elmúlt években két kolléganő nyugdíjba vonult, két kolléganőnek gyermeke született, valamint három felmondott. Pótlásukat új szakképzett dolgozó felvételével sikerült megoldani.

Pozitív eredmény a szolgáltatásban, hogy 2017. decemberében intézményünk átvehette a 2 db Dacia Duster személygépkocsit, 1 db segédmotoros kerékpárt ,10 db kerékpárt, valamint 1 db elektromos kerékpárt. Az beszerzett eszközök nagy segítséget jelentenek a gondozónőknek a távolabb, illetve a csatolt településrészeken élő idősek ellátásában.

Az eszközök beszerzését a Szociális alapszolgáltatások infrastruktúrájának bővítése, fejlesztése c. felhívásra benyújtott, TOP-4.2.1. pályázat keretében nyerte el a fenntartó.

**6.) Szociális étkeztetés**

Az étkeztetés megszervezése a lakosság szükségleteinek megfelelően történik (kiszolgálásával, helyben fogyasztva az intézmény székhelyén, elvitelének lehetővé tételével, lakásra szállításával). Étkeztetés keretében főétkezésként napi egyszeri meleg ételt biztosítunk. Diétás étkeztetést igény felmerülése esetén szükséges megszervezni. Étkeztetés céljára a Vásártér Bt. (székhely: 8790 Zalaszentgrót, Templom tér 1, cégjegyzékszám: 20-06-035055, adószám: 27635227-2-20) által üzemeltetett iskolai főzőhelyről kerül az étel kiszállításra a következő településekre: Zalaszentgrót, Tekenye, Kallósd, Sénye.

Zalaszentgróton a gépjárművezető szállítja át az ételt a melegítő konyhára.

Az élelmiszer szállítására használt jármű és a tartályok alkalmasságát a Zala Megyei Mezőgazdasági Szakigazgatási Hivatal Élelmiszerlánc-biztonsági és Állategészségügyi Igazgatósága igazolta kérelmünk alapján. A tárolóedényeket a mosogatóhelyiségben 2 fázisú fertőtlenítő mosogatással tisztítják.

***Étkeztetésben részesülők mutatószámai:***

Ellátottak szám 2018. december 31.: 137 fő

2019. évben ellátásba vettek száma: 31 fő

2019. évben ellátásból kikerültek száma: 41 fő

Étkezésben részesülök száma 2019. december 31.: 127 fő

A kor szerinti megoszlás jól mutatja, hogy az igénylők meghatározó hányada a 70-89 éves korosztályból kerül ki, és a nők aránya nagyon magas. A 60 év alatti igénylők száma elenyésző.

A 2019. decemberi állapot szerint **127** fő vette igénybe az étkeztetést. A ténylegesen étkezők száma **85** fő, ami az előző évekhez képest emelkedést mutat. Az ellátotti napok számának drasztikus csökkenéséből, valamint az ellátás szüneteltetéséből adódik az alacsony igénybevevői szám. Az étkezők 50 %-a hétfőn nem kéri az ebédet, közel 30 % -a kedden vagy pénteken sem, többen szüneteltetik az ellátást.

Az étkezést igénybe vevők között magas a 70-89 év közöttiek száma, szám szerint 66 fő. A magas átlagéletkor indokolja, hogy a szolgáltatás igénybevételének módja közül az igénylők 60 %-a kiszállítást választotta. Az étel helyben való elfogyasztásának lehetőségét jelenleg 10 fő veszi igénybe.

**7.) Nappali ellátás**

**A nappali ellátást biztosító intézmény – az ellátást igénybe vevők részére szociális, egészségi, mentális állapotuknak megfelelően – napi életritmust biztosító szolgáltatást nyújt. Biztosítja, hogy a szolgáltatás nyitott formában, az ellátotti kör és a lakosság által egyaránt elérhető módon működjön.**

**A nappali ellátás a következő szolgáltatási elemeket biztosítja: tanácsadás, készségfejlesztés, háztartási vagy háztartást pótló segítségnyújtás, estkezelés, felügyelet, gondozás és közösségi fejlesztés.**

**az intézmény vezetője látogatási és eseménynaplót vezet.**

Az Idősek Klubja a 2019-es évet 40 ellátottal kezdte, év közben 1 fő került felvételre és 3 főnek szűnt meg az ellátása. Az ellátottak 50%-a nő, 65-74 éves kor között van az ellátottak 52%-a, a 80 év felettiek aránya elenyésző 3 fő. A 2019. évet 38 fő ellátottal zártuk.

Az idős nappali ellátást igénybe vevők száma az utóbbi években stagnál, látogatottsága viszonylagos állandóságot mutat, azonban vannak nehézségek, melyekre figyelemmel kell lennünk a mindennapi programok tervezése, szervezése során.

A klubtagok egészségi állapota fokozatosan romlik, ezért a programok szervezésénél mindig figyelembe kell vennünk ellátottjaink mobilitási lehetőségeit (pl. kirándulások szervezése). A klubokba való bejárás sok esetben az idős emberek egészségi állapota miatt, illetve közlekedési nehézségek következtében nem megoldott, ami lecsökkenti a tényleges gondozási napok számát. A klubok programjai színesek, az ellátottak igényeinek figyelembevételével szerveződnek. A nappali ellátás éves programtervében szereplő programok nagyrészt megvalósultak: heti 2 órában mentális foglalkozás, olvasáshoz napi és heti lapok, könyvek biztosítása, televízió, memória játék, társasjáték, kártya, sakk.

Egyéb programok: farsang, nőnap, egészséghét, Idősek hete.

Kiemelném az advent időszakában megrendezésre kerülő „Idősek Karácsonyát”, amelyen ellátottjaink és a városban élő idősek egyaránt részt vesznek. A programokat megörökítettük és felkerültek a faliújságra.

**8.) Költségvetés rövid értékelése, kiegészítő normatíva felhasználása, egyéb források bemutatása:**

A házi segítségnyújtás szakfeladat bevételi oldalát az állami támogatás-társulásban a fajlagos összeg 130 %-a személyi gondozás esetébenez 273 000 Ft, 42 főre vetítve 11 466 000 Ft, valamint szociális segítés 25 000 Ft 5 főre vetítve 125 000 Ft, valamint a térítési díj teszi ki.

A működéshez társulási hozzájárulást nem vettünk igénybe.

A szakfeladat költségvetésében 2019. évre az előző évekhez hasonlóan minimális volt a dologi kiadásokra tervezhető összeg, a kiadások zömét a személyi jellegű kiadások tették ki.

Az idősek nappali ellátása szakfeladat bevételi oldalát az állami támogatás teszi ki – társulásban a fajlagos összeg 150 %-a 163 500 Ft, ami 39 fő esetében 6 376 500 Ft.

A csak nappali ellátásban részesülők térítésmentesen vehették igénybe a szolgáltatást.

**9.) Tapasztalatok:**

**Pozitívumok:** Zalaszentgrót város közigazgatási területén kettő fő – segítő munkakörben - a személyi jövedelemadóról szóló törvényben meghatározott szociális gondozói díjban részesíthető társadalmi gondozó alkalmazására volt lehetőség az év végéig, ezzel megoldva a jogszabály változásokból fakadó gondozási feladatok ellátásának nehézségeit, valamint a szabadságok alatti helyettesítést. Csáford településen a társadalmi gondozónő 2-3 fő gondozottat látott el szintén év végéig.

**Hiányosságok:** Az elmúlt évhez hasonlóan az önkormányzati támogatás és a térségi támogatás együttes összege csak a házi segítségnyújtásban tevékenykedők személyi jellegű kiadását fedezte teljes mértékben. A dologi kiadásokra az elmúlt évekhez hasonlóan alacsony összeg jutott, ezt az összeget alapvető gondozási feladatok ellátásához szükséges kellékekre fordítottuk (pl. gumikesztyű, kézfertőtlenítő), valamint lehetőségünk volt a vércukor mérő készülékbe tűt és tesztcsíkot vásárolni.

Zalaszentgrót, 2020. június 19.

**Gulyásné Belinszky Ilona**

intézményvezető